Na temelju članka 11. Zakona o udrugama (Narodne novine broj 88/01), a u skladu s člancima 4. i 10. Statuta Hrvatske udruge socijalnih radnika, Skupština Udruge socijalnih radnika Grada Zagreba i Zagrebačke županije donijela je

**STATUT**

**UDRUGE SOCIJALNIH RADNIKA GRADA ZAGREBA I ZAGREBAČKE ŽUPANIJE**

**I. OPĆE ODREDBE**

**Članak 1.**

Ovim Statutom određuje se: naziv i sjedište udruge, područje djelovanja, zastupanje, ciljevi i djelatnosti kojima se ostvaruju ciljevi udruge, način ostvarivanja javnosti rada, članstvo u udruzi, unutarnji ustroj, udruživanje u savez ili zajednicu udruga i članstvo u međunarodnim udrugama, tijela udruge, imovina udruge, raspolaganje s dobiti, prestanak udruge i druga pitanja u skladu sa Zakonom.

**Članak 2.**

Naziv udruge glasi UDRUGA SOCIJALNIH RADNIKA GRADA ZAGREBA I ZAGREBAČKE ŽUPANIJE (u daljnjem tekstu: Udruga).

Skraćeni naziv Udruge glasi: ZUSR Zagreb.

**Članak 3.**

Sjedište Udruge je u Zagrebu, ulica Trg D. Iblera 8.

Odluku o promjeni adrese sjedišta donosi Upravni odbor.

**Članak 4.**

Udruga ima pečat. Pečat je okruglog oblika, promjera 25 mm, a sadrži nazivUdruga socijalnih radnika Grada Zagreba i Zagrebačke županije. U sredini nalazi se: sjedište Udruge.

**Članak 5.**

Udruga djeluje na području Grada Zagreba i Zagrebačke županije.

**Članak 6.**

Predsjednik Udruge zastupa i predstavlja Udrugu, te potpisuje sve dokumente Udruge. U odsutnosti predsjednika zamjenjuje osoba koju on pismeno ovlasti.

**Članak 7.**

Udruga može surađivati s drugim srodnim udrugama i organizacijama u Republici Hrvatskoj i u svijetu kao samostalna i neovisna organizacija.

Udruga se udružuje u Hrvatsku udrugu socijalnih radnika, kao udrugu socijalnih radnika osnovanih na razini županija i/ili gradova u Republici Hrvatskoj, na način propisan Statutom Hrvatske udruge socijalnih radnika.

**II. CILJ I DJELATNOSTI UDRUGE**

**Članak 8.**

Ciljevi udruge su:

* štititi slobode i prava socijalnih radnika, te predlagati mjere za njihovo rješavanje,
* brinuti se za poboljšavanje uvjeta rada i života socijalnih radnika,
* u skladu s razvojem znanosti i prakse predlagati metode za unapređivanje organizacije i načina rada,
* razmatrati i davati stručno mišljenje, primjedbe i prijedloge na propise koji se odnose na socijalni rad i socijalnu politiku i druga pravna područja,
* poticati i pomagati socijalne radnike u njihovom stručnom usavršavanju,
* osigurati dobrovoljno i koordinirano djelovanje socijalnih radnika,
* njegovati profesionalnu etiku socijalnih radnika,
* održavati odnose sa srodnim organizacijama u zemlji i inozemstvu,
* pružati psiho-socijalnu i materijalnu pomoć, psihološki i socijalno ugroženim pojedincima i obiteljima socijalnih radnika sa svrhom poboljšanja kvalitete života i razvoja društva.

**Članak 9.**

U svrhu ostvarivanja ciljeva propisanim člankom 8 ovog Statuta Udruga će obavljati slijedeće djelatnosti:

* surađuje s nadležnim znanstvenim i visokoškolskim institucijama radi izrade i provedbe znanstvenih projekata u svrhu praćenja, evaluacije i unapređenja prakse socijalnog rada,
* surađuje sa socijalnim službama, humanitarnim i drugim organizacijama te pruža pomoć na rješavanju problema socijalne skrbi,
* provodi programe psiho-socijalne podrške (nakon dobivanja propisanih suglasnosti nadležnog tijela),
* radi na poboljšavanju kvalitete života kroz organizaciju i osmišljavanje slobodnog vremena djece, mladeži, odraslih i stariji osoba, održavanjem radionica, predavanja, druženja i drugo,
* pomaže savjetima stručnih osoba pojedincima i obiteljima u rješavanju svakodnevnih problema,
* organizira priredbe, koncerte, izložbe, seminare, radionice, humanitarne akcije, te izdavačku djelatnost, u skladu s posebnim propisima,
* sudjeluje na domaćim i međunarodnim skupovima i seminarima koji su u vezi sa ciljem i djelatnošću Udruge.

**III. JAVNOST RADA UDRUGE**

**Članak 10.**

Rad Udruge je javan.

Udruga ostvaruje javnost izdavanjem vlastitog glasila, održavanjem tribina i preko sredstava javnog informiranja. Udruga obavještava svoje članove o svom radu na sjednicama Skupštine, a između zasjedanja preko glasila Udruge, održavanjem informativnih sastanaka i radionica i drugo. Rad sjednica tijela Udruge je javan.

**Članak 11.**

Članovi udruge mogu biti redovni i počasni. Udruga vodi popis članova. Samo redovni članovi mogu biti birani u tijela Udruge. Redovni član može biti osoba koja je završila studij socijalnog rada višeg i visokog stupnja stručne spreme, neovisno da li je zaposlena ili ne, koji su zainteresirani za rad u Uduzi ili pružanju pomoći Udruzi.

Počasni član udruge može biti osoba iz redova socijalnih i drugih znanstvenih disciplina, iz zemlje i inozemstva, humanitarnih i drugih djelatnosti koji su svojim radom značajno pridonijeli razvoju i afirmaciji profesije socijalnog rada.

**Članak 12.**

Prava i obveze redovnih članova su:

* da sudjeluju u radu Udruge ili pružanju pomoći Udruzi,
* da biraju i budu birani u tijela Udruge,
* da svojim radom u Udruzi pridonose ugledu Udruge,
* da poštuju odredbe Zakona, Statuta i općih akata udruge i normi Kodeksa profesionalne etike socijalnih radnika hrvatske,
* da pridonosi svojim radom i ponašanjem afirmaciji profesije socijalnih radnika,
* da budu informirani o radu Udruge,
* da plaćaju godišnju članarinu.

**Članak 13.**

Redovnim članom Udruge se postaje dobrovoljnim pristupanjem, odnosno potpisivanjem pristupnice.

Članstvo u Udruzi prestaje:

* istupanjem,
* neplaćanjem članarine za tekuću godinu,
* isključenjem.

**Članak 14.**

Članu Udruge koji u svome radu ne postupa u skladu s ovim Statutom, odnosno koji narušava ugled Udruge, Upravni odbor može izreći opomenu ili ga isključiti iz članstva, ovisno o težini učinjene povrede. Protiv odluke Upravnog odbora član može podnijeti žalbu Skupštini Udruge, u roku od 15 dana od dana primitka odluke. Skupština je dužna donijeti odluku o žalbi u roku od 30 dana od dana primitka žalbe.

**Članak 15.**

Počasnim članom Udruge može postati osoba koja je značajno pridonijela radu Udruge.

Prijedlog za članstvo može dati svaki član Udruge, a odluku o tome donosi Upravni odbor.

**IV. UDRUŽIVANJE I USTROJSTVO UDRUGE**

**Članak 16.**

Udruga se može učlaniti u nacionalnu udrugu socijalnih radnika kao i u međunarodnu udrugu.

Odluku o udruživanju odnosno učlanjivanju donosi Upravni odbor.

**Članak 17.**

Udruga može osnovati ustrojstvene oblike - podružnice, koji nemaju svojstvo pravne osobe.

Odluku o osnivanju podružnice s određenim sjedištem donosi Upravni odbor.

**Članak 18.**

Radi obavljanja stručnih, administrativnih, financijskih i drugih poslova Udruga može sa stručnim osobama sklapati ugovore o radu ili ugovore o djelu, ovisno o vrsti, obimu i trajanju posla.

**V. UPRAVLJANJE UDRUGOM I TIJELIMA UDRUGE**

**Članak 19.**

Članovi Udruge upravljaju Udrugom neposredno na Skupštini i preko izabranih predstavnika u drugim tijelima Udruge.

**Članak 20.**

Tijela Udruge jesu: Skupština, Predsjednik Udruge, Upravni odbor i Nadzorni odbor.

Za svoj rad Predsjednik Udruge, Upravni odbor i Nadzorni odbor odgovaraju Skupštini, a Predsjednik Udruge i Upravnom odboru.

**1. SKUPŠTINA**

**Članak 21.**

Skupština je najveće tijelo Udruge. Skupštinu čine članovi Udruge.

Skupština radi u sjednicama. Sjednice mogu biti redovne i izvanredne. Redovne sjednice Skupštine održavaju se jednom u dvije godine. Izvanredna sjednica Skupštine mora se sazvati ako to traži Upravni odbor, Nadzorni odbor ili 10% članova Udruge.

Sjednice Skupštine saziva Predsjednik Udruge, najmanje osam dana prije održavanja.

Sjednice vodi Predsjednik Udruge.

**Članak 22.**

Skupština donosi odluke natpolovičnom većinom prisutnih članova.

**Članak 23.**

Na redovnim sjednicama Skupština:

* donosi Statut, izmjene i dopune Statuta, te druge opće akte,
* utvrđuje program rada i financijski plan za tekuću godinu,
* usvaja izvještaj o radu i financijski izvještaj za prethodnu godinu,
* bira i razrješava Predsjednika Udruge, članove Upravnog odbora i Nadzornog odbora,
* razmatra izvještaje o radu Predsjednika Udruge, Upravnog odbora i Nadzornog odbora i ocjenjuje njihov rad,
* odlučuje o predstanku rada Udruge,
* odlučuje o visini članarine,
* bira predstavnike u Skupštinu HUSR-a, na način da na svakih započetih 10 članova daje po jednog predstavnika,
* razmatra izvješća o radu svojih predstavnika u Skupštini i ostalim tijelima HUSR-a,
* obavlja i druge poslove predviđene ovim Statutom.

**2. PREDSJEDNIK UDRUGE**

**Članak 24.**

Predsjednik Udruge je i predsjednik Upravnog odbora.

Predsjednik Udruge bira se na četri godine i može biti ponovo biran.

**Članak 25.**

Predsjednik Udruge rukovodi radom Udruge u skladu sa Zakonom, Statutom i općim aktima Udruge te odlukama Skupštine i Upravnog odbora.

Predsjednik Udruge odgovara za zakonitost rada Udruge.

**3. UPRAVNI ODBOR**

**Članak 26.**

Upravni odbor sastoji se od 7 /sedam/ članova.

Članovi Upravnog odbora biraju se na četri godine s tim da se mogu ponovo birati.

**Članak 27.**

Članovi Upravnog odbora biraju se između redovnih članova Udruge,

Članom Upravnog odbora može biti osoba koja se u radu Udruge istakla svojom stručnošću, marljivošću i odgovornošću.

**Članak 28.**

Član Upravnog odbora koji ne izvršava Statutom utvrđene obveze, odnosno koji ih obavlja ne zadovoljavajući ili svojim radom šteti ugledu Udruge, može biti opozvan.

Odluku o opozivu donosi Skupština na prijedlog najmanje 10% članova, Nadzornog odbora ili 1/3 članova Upravnog odbora.

Skupština se mora sazvati od osam dana do podnošenja zahtjeva za opoziv.

Na istoj sjednici na kojoj odlučuje o opozivu, Skupština bira člana Upravnog odbora, čiji mandat teče do isteka mandata prethodnog člana.

Ukoliko je opozvan cijeli Upravni odbor, novoizabranom Upravnom odboru mandat traje dvije godine od dana izbora.

**Članak 29.**

Predsjednik Upravnog odbora saziva i rukovodi sjednicama Upravnog odbora.Sjednice Upravnog odbora održavaju se po potrebi, a najmanje jednom u tri mjeseca.

Upravni odbor može punovažno odlučivati ako sjednici prisustvuje najmanje 5 /pet/ članova.

Odluke se donose natpolovičnom većinom prisutnih članova.

**Članak 30.**

Upravni odbor:

* upravlja Udrugom u skladu sa Zakonom, Statutom i općim aktima Udruge,
* izvršava odluke Skupštine,
* predlaže Skupštini Statut i izmjene i dopune Statuta,
* priprema godišnji program rada Udruge,
* brine o imovini Udruge i prikupljanju novčanih sredstava te o načinu ulaganja dobiti u unapređenje djelatnosti Udruge,
* donosi opće akte udruge,
* daje odobrenja za službena putovanja u inozemstvo,
* predlaže i bira predstavnike u Upravni odbor HUSR-a,
* obavlja i druge poslove predviđene ovim Statutom.

**Članak 31.**

Upravni odbor bira tajnicu Udruge na mandat od četri godine.

Tajnica Udruge:

* obavlja administrativno-tehničke poslove,
* prisustvuje sastancima, vodi zapisnike,
* sastavlja pismena izvješća i dopise po nalogu Predsjednika Udruge.

**4. NADZORNI ODBOR**

**Članak 32.**

Nadzorni odbor ima tri člana koje bira Skupština između redovnih članova Udruge.

Članovi Nadzornog odbora biraju se na četri godine, s tim da mogu biti ponovo birani.

Nadzorni odbor odlučuje većinom glasova svih članova Nadzornog odbora

**Članak 33.**

Sjednice nadzornog odbora održavaju se po potrebi, a najmanje jednom godišnje.

Nadzorni odbor provjerava

* poštivanje zakona, Statuta i općih akata Udruge, te odluka Skupštine,
* raspolaganja imovinom udruge.

Nadzorni odbor je dužan postupiti po svakoj predstavci, primjedbi ili slično, članova Udruge.

**Članak 34.**

Član Nadzornog odbora koji ne izvršava Statutom utvrđene obaveze može biti opozvan na zahtjev 10% članova Udruge.

Način opoziva i izbora novog člana adekvatno se primjenjuje članak 28. ovog Statuta.

**VI. IMOVINA UDRUGE**

**Članak 35.**

Imovinu Udruge čine: novčana sredstva, nekretnine, pokretne stvari i druga imovinska prava.

Udruga stječe imovinu: uplatom članarina, dobrovoljnim prilozima, darovima, priređivanjem igara na sreću, donacijama, obavljanjem njenih dopuštenih djelatnosti te prihodima od imovine, imovinskih prava i drugih prihoda u skladu sa Zakonom.

**Članak 36.**

Udruga odgovara za svoje obaveze cijelom svojom imovinom. Dobit koju Udruga ostvaruje obavljanjem dopuštene djelatnosti ili svoje imovine, Udruga će koristiti za obavljanje i unapređenje svojih djlatnosti kojima se ostvaruju njezini ciljevi.

**Članak 37.**

U slučaju prestanka rada Udruge i zakonom predviđenim razlozima za prestanak postojanja Udruge, imovina Udruge pripast će udruzi (ili udrugama) koje imaju slične ciljeve i djelatnosi, a odluku o tome (izbor udruge) donijet će Upravni odbor.

**VII. ZAVRŠNE ODREDBE**

**Članak 38.**

Ovaj Statut stupa na snagu danom donošenja.